**EuCET – Zárónyilatkozat**

Az EuCET szellemi alapvetésének céljait megerősítve hisszük, hogy most különös aktualitást nyer a kereszténydemokrata szellemi elődök, köztük Adenauer és Schuman által megálmodott Európai Unió reformja, illetve a történelmi és kulturális identitását tekintve erősen megingott közösségi integráció irányának helyrebillentése. Hisszük, hogy ma Európának minden eddiginél nagyobb szüksége van a keresztény kultúra és kulturális önazonosság – mint Európa modern szerveződési létformája legfőbb alapjának – megerősítésére, az Európát évszázadok alatt kiformáló keresztény eszmeiség megvédésére.

Egy erős Európát szeretnénk, amelyben például a nemzeti állam- és kormányfők fórumának, az Európai Tanácsnak az általános politikai állásfoglalásait nem írhatják felül alsóbb szintű tanácsi határozatok, és elvárható módon bevonják az Európai Parlamentet az ilyen döntésekről szóló intézményközi konzultációkba, továbbá fontosnak tartjuk egy jó irányba tett lépés – az európai polgári kezdeményezés intézményének – újragondolását és megerősítését. Mindezt azért is, mert hiszünk a népfelség elvében, amelynek alapján minden jog forrása és letéteményese a nép egésze, amely közvetlenül vagy képviselői útján gyakorolja az államhatalommal kapcsolatos jogokat – ez ma már minden modern európai alkotmány legfőbb alapeleme. Fontosnak tartjuk a nemzeti szuverenitás eszméjének érvényre juttatását, amely a mi felfogásunkban az Európai Uniót alkotó nemzetállamok állami függetlenségét, külső oldalról az államok szuverén egyenlőségének elve alapján, nemzetközi értelemben vett jog- és cselekvőképességüket jelenti.

Az EuCET az erköcsi talapzat megerősítése révén szeretné visszairányítani az Uniót az alapítók és a közösséget az elmúlt évtizedekben formáló nagyformátumú politikusok eredeti elképzeléseihez. Hisszük, hogy a Helmut Kohl megálmodta Európában a Bizottságnak és más uniós intézményeknek nemcsak a Szerződések uniós jogalkotási aktusokra vonatkozó konkrét előírásait, hanem az egyes döntések előkészítése során a Szerződések szellemiségét is végig szem előtt kell tartaniuk. Ez pedig feltételezi az elkövetkező generációk jövője iránt érzett felelősséget is, a káros föderalista, sőt szuperföderalista törekvések megakadályozását és a civil önvédelem képviseletét, az egyéni és közösségi polgári akarat összefogását, Európa nemzeteinek védelmét.

Mindezt szolgálja a most megszülető fontos platform, az Európai Uniós Civil Együttműködési Tanács.

**Aláírók:**

Szalay-Bobrovniczky Vince, a Miniszterelnökség civil kapcsolatokért felelős helyettes államtitkár

Dr. Csizmadia László, a CÖF-CÖKA-CET elnöke

Tomász Sakiewicz, a Gazeta Polska főszerkesztője

Dr. Henri Malosse, a Vocal Europe tiszteletbeli elnöke, az Európai Unió Szociális és Gazdasági Bizottságának (EGSZB) volt elnöke (Franciaország)

Prof. dr. habil. Bodó Barna, a kolozsvári Sapientia politológus professzora, a Magyar Civil Szervezetek Erdélyi Szövetsége elnöke, a Civil Együttműködési Tanács (CET) alapító tagja(Románia)

Dr. Ilmari Rostila, a finn kultúra és identitás egyesületének elnöke (Finnország)

Dr. Nicolaus Fest, ügyvéd, újságíró, politikus (Németország)

Dr.Marina Mijakovska, író, kutató, könyvtáros, fordító (Macedónia)

Prof. Pawel Czubik, a Krakkói Gazdaságtudományi Egyetem professzora (Lengyelország)

Thomas Habermann, Rhön Grabfeld járás tanácsosa, EU Régiók tanácsának tagja

Erik Almqvist, újságíró (Svédország)

Prof. Dr. Hab. Czeslaw Klak,ügyvéd, a Közszolgálati Törvényszék bírája, az Országos Igazságügyi Iskola és az Ügyészség tanára, az Igazságügyi Minisztérium Büntetés-végrehajtási Tanácsának tagja (Lengyelország)

Treufried Grau, nyugalmazott miniszteri tanácsos (Németország)

Dr. Eva Maria Bárki, nemzetközi jogász (Ausztria)

Pawel Piekarcyk, a Gazeta Polska szerkesztője (Lengyelország)

Detlef Kleinert, politikus, újságíró (Németország)

Izabel Lanji Hnisz a gazdasági tudományok szakértője (Szerbia)

Eugen Gherga, szociológus, Temesvári Interkulturális Intézet (Románia)

Mentsik Szilvia, az AMAPED (Ausztriai Magyar Pedagógusok Egyesülete) elnöke (Ausztria)

Duray Miklós, Szövetség a Közös Célokért Társulás elnöke (Szlovákia)

Ifj. Dr. Lomnici Zoltán, jogász, a CÖF-CÖKA szóvivője